कानपुर की महिला उद्यमी एवं फिक्की फ्लो की सीनियर वाइस चेयर अनुराधा वाष्र्णेय कंपनियों के सीएसआर फंड का प्रबंध कर खुद अपनी निगरानी में स्कूलों का कायाकल्प कराती हैं। उन्होंने बताया कि गंगा किनारे स्थित लोधवाखेड़ा का प्राथमिक विद्यालय बहुत पहले आई बाढ़ में तहसनहस हो गया था। गांव का यह पहला स्कूल कई वर्षों से खंडहर के रूप में था। कुछ समय पहले उनके पास सूचना आई तो वह हाल देखने गईं। अब सीएसआर फंड से स्कूल की मरम्मत का काम शुरू किया जा चुका है। उन्होंने बताया कि वहां जर्जर इमारत के जीर्णोद्धार के साथ ही प्रधानाचार्य कक्ष, बरामदा, टॉयलेट निर्माण, पेयजल और बिजली आपूर्ति के इंतजाम किए जा रहे हैं।